《满江红 楚黄署中闻警》
清代·顾贞立

仆本恨人，那禁得、悲哉秋气。恰又是、将归送别，登山临水。

一派角声烟霭外，数行雁字波光里。试凭高、觅取旧妆楼，谁同倚。

乡梦远，书迢递。人半载，辞家矣。叹吴头楚尾，倏然孤寄。

江上空怜商女曲，闺中漫洒神州泪。算缟綦，何必让男儿，天应忌。

作者简介：清江苏无锡人，原名文婉，字碧汾，自号避秦人。顾贞观姊。诗词极多。有《栖香阁词》。